Όπως αναφέρει το ΑΠΕ, η Φωτεινή Σκοπούλη, συνεχίζοντας την κατάθεσή της στην Εξεταστική Επιτροπή για την Υγεία χαρακτήρισε « το ΚΕΕΛΠΝΟ ως καρκίνο του υπουργείου» καθώς όπως είπε «είχε δημιουργηθεί για πολλά χρόνια μία σχέση έντονης εξάρτησης όπου μεσάζοντες έβγαζαν χρήματα, χωρίς να λειτουργούν οι ελεγκτικοί μηχανισμοί για να επιβάλλουν το νόμο ώστε να εξυπηρετηθεί το δημόσιο συμφέρον». Χαρακτηριστικό παράδειγμα διαφθοράς και σκανδάλου, σύμφωνα πάντα με την κ. Σκοπούλη, ήταν ότι «στο γραφείο προμηθειών του υπουργείου δούλευαν 10 άτομα του ΚΕΕΛΠΝΟ, τα οποία έπαιρναν αποφάσεις υπέρ συγκεκριμένων συμφερόντων, χτίζοντας κατά την μάρτυρα ένα παρακρατικό σύστημα».

Παράλληλα, κατά τη μάρτυρα «ένα άλλο σκοτεινό σημείο ήταν ότι οι αρμόδιοι παράγοντες του ΚΕΕΛΠΝΟ δεν κοινοποιούσαν τα δημόσια δικαιολογητικά για προμήθειες εκατομμυρίων». Επ΄ αυτού του ζητήματος η κ. Σκοπούλη ανέφερε ότι όταν ζήτησε έλεγχο, προέκυψε παρέμβαση του τότε υπουργού Υγείας, κ. Λυκουρέντζου, η οποία ουσιαστικά πάγωσε την ενεργοποίηση των ελεγκτικών μηχανισμών. Για να δείξει το μέγεθος της διαφθοράς η μάρτυρας ανέφερε τη διασπάθιση στο ζήτημα των εμβολίων. Πιο συγκεκριμένα, κατά την ίδια ενώ σπαταλήθηκαν 16 εκατομμύρια για την αγορά των εμβολίων δεν αποτυπώθηκε κανένα αποτέλεσμα στην κοινωνία, καθώς η συντριπτική πλειονότητα των πολιτών δεν εξυπηρετήθηκε.

Πέραν τούτων, η κυρία Σκοπούλη παραδέχτηκε, ερωτηθείσα από τον εισηγητή της ΝΔ Νότη Μηταράκη, ότι «η ίδια είχε την πολιτική ευθύνη του ΚΕΕΛΠΝΟ με απόφαση του πρωθυπουργού Αντώνη Σαμαρά, την περίοδο 2012-2013, περίοδο κατά την οποία δεν επισκέφθηκε ούτε μία φορά το ΚΕΕΛΠΝΟ», όπως υποστήριξε και ο κ. Μηταράκης.

Ο βουλευτής της ΝΔ ανέφερε επίσης ότι στην εξέτασή του ο πρώην διευθυντής του ΚΕΕΛΠΝΟ Θεόδωρος Παπαδημητρίου δήλωσε ότι υπάρχει δικογραφία (αναφέροντας τον αριθμό της) εις βάρος της κ. Σκοπούλη για την απευθείας ανάθεση.

Επίσης, κατατέθηκε έγγραφο στην Επιτροπή όπου προέκυπτε ότι την προηγούμενη ημέρα της εντολής της απευθείας ανάθεσης με απόφαση του αναπληρωτή υπουργού Υγείας Μάριου Σαλμά είχαν βρεθεί 20.000 δωρεάν αιματολογικά αντιδραστήρια από χορηγίες.

Στο επίκεντρο της Επιτροπής βρέθηκαν επίσης οι χογραφημένες συνομιλίες μεταξύ του γραφείου του Άδωνι Γεωργιάδη και του ΚΕΕΛΠΝΟ που κατέθεσε στην Εξεταστική για την Υγεία ο αναπληρωτής υπουργός Υγείας Παύλος Πολάκης,

Αίσθηση προκάλεσαν επίσης οι ενστάσεις που εξέφρασε ο βουλευτής της ΝΔ Γ. Γεωργαντάς, λίγο πριν το τέλος της συνεδρίασης για την τηλεοπτική αναμετάδοση των καταθέσεων μη πολιτικών προσώπων στην Εξεταστική καθώς «προσβάλλονται τα ατομικά τους δικαιώματα».

Έντονη ήταν η αντίδραση των βουλευτών του ΣΥΡΙΖΑ που κάλεσαν τον Γ. Γεωργαντά να καταθέσει «ευθέως» και γραπτώς το αίτημά του. Ο εισηγητής του ΣΥΡΙΖΑ, Σπ. Λάππας υπενθύμισε ότι οι μάρτυρες δεν έρχονται ως κατηγορούμενοι και άρα δεν ευσταθεί το ζήτημα που θέτει η ΝΔ καθώς υπέρτερο δικαίωμα είναι η ενημέρωση της κοινής γνώμης. Στο ίδιο μήκος κύματος ήταν και η τοποθέτηση του κ. Παπαχριστόπουλου των ΑΝΕΛ που θύμισε τη σημασία της μετάδοσης των καταθέσεων και στην εξεταστική για τα «θαλασσοδάνεια» σε κόμματα και ΜΜΕ.

Μετά τις αντιδράσεις, ο Γ. Γεωργαντάς έκανε λόγο για «απλό προβληματισμό» ανακαλώντας κατά κάποιο βαθμό το προηγούμενο αίτημά του.